Lík karls og konu fundin á Sólheimasandi . 16 Janúar 2020 15:17 Síðast uppfært : 16 Janúar 2020 klukkan 17:38 Karl og kona sem fundust látin á Sólheimasandi fyrr í dag eru frá Kína . Þau voru fædd 1999 og 1997 . Vinnu á vettvangi er lokið en rannsókn málsins heldur áfram næstu daga . Dánarorsök mun ekki ligga fyrir fyrr en að aflokinni krufningu . Kl. 11:55 í morgun fékk lögreglan á Suðurlandi tilkynningu um að lík konu hafi fundist á Sólheimasandi , skammt frá göngustíg að flugvélarflaki þar . Lögreglumenn fóru þegar á vettvang og í framhaldi af skoðun þeirra á vettvangi var kölluð björgunarsveit til frekari leitar . Um kl. 14:00 fannst lík karlmanns skammt frá þeim stað sem konan lá . Dánarorsök liggur ekki fyrir og verður ekki ljós fyrr en að lokinni krufningu á líkunum . Vísbendingar eru um að um sé að ræða par sem var að ferðast saman og hefur sendiráð viðkomandi ríkis verið upplýst um stöðuna . Bíll sem talinn er í leigu parsins er á bílastæði við Sólheimasand og vitað er að hann fór um Hvolsvöll á austurleið kl. 14:55 þann 13. janúar s.l. Tæknideildar - og rannsóknarlögreglumenn eru við vinnu á vettvangi og er ekki að vænta upplýsinga af hálfu lögreglunnar að sinni .